b'\n_START_ARTICLE_\nIndigolapsed\n_START_SECTION_\nKriitika\n_START_PARAGRAPH_\n\xc3\x9ckski teaduslik uuring pole indigolaste ja nende "v\xc3\xb5imete" olemasolu t\xc3\xb5estanud._NEWLINE_Ameerika \xc3\x9chendriikide filosoof, akadeemik ja skeptik Robert Todd Carroll kritiseerib raamatu "The Indigo Children" autorite seisukohta, et paljud aktiivsus- ja t\xc3\xa4helepanuh\xc3\xa4ire (ADHD) diagnoosiga lapsed ei vaja tegelikult arstlikku ravi, sest nende n\xc3\xa4ol on tegemist j\xc3\xa4rgmise sammuga inimkonna evolutsioonis ja nad vajavad ravimite asemel hoopis erikohtlemist ja -\xc3\xb5pet. Ta \xc3\xbctleb, et ADHD-ga laste ravi on \xc3\xbchiskonnas kirgi k\xc3\xbcttev teema, milles v\xc3\xb5tavad sageli s\xc3\xb5na massimeedia, juristid, vestlussaadete juhid, kolumnistid ja teised teadusliku ja meditsiinilise kompetentsita osalised; paljud neist r\xc3\xbcndavad ravimit\xc3\xb6\xc3\xb6stust ja ps\xc3\xbchhiaatreid, s\xc3\xbc\xc3\xbcdistades neid laste m\xc3\xbcrgitamises. Peamiseks r\xc3\xbcnnakuobjektiks on ravim Ritalin ja selle tootja Novartis. Carroll \xc3\xbctleb, et kuna ADHD diagnoosi saanud laste hulk on t\xc3\xa4nap\xc3\xa4eval suur \xe2\x80\x93 umbes 3\xe2\x80\x935% k\xc3\xb5igist kooliealistest lastest, m\xc3\xb5nedel andmetel aga 10%, m\xc3\xb5nes USA piirkonnas on ADHD diagnoositud 50% lastest \xe2\x80\x93, siis olevat lihtne leida n\xc3\xa4iteid valesti pandud diagnoosidest, v\xc3\xa4\xc3\xa4rast ravist v\xc3\xb5i ravimite k\xc3\xb5rvaltoimetest. Carroll \xc3\xbctleb, et sellised \xc3\xbcksikjuhtumid ei saa asendada teaduslikke uuringuid ja arstide kliinilisi vaatlusi. Samas m\xc3\xb6\xc3\xb6nab ta, et \xc3\xbchtegi pikaajalise kestusega teaduslikku uuringut Ritalini ohutuse v\xc3\xb5i t\xc3\xb5hususe suhtes pole tehtud, ehkki ravim on kasutusel juba aastast 1950. Toetus Ritalini kasutamisele tuleb tema s\xc3\xb5nul peamiselt arstidelt, kes seda miljonitele ADHD diagnoosiga lastele ja t\xc3\xa4iskasvanutele on v\xc3\xa4lja kirjutanud. Ka Novartis kinnitab, et Ritalin on t\xc3\xb5hus ja ohutu, ehkki Novartist ei saa Carrolli meelest lugeda selles k\xc3\xbcsimuses erapooletuks. Carrolli hinnangul on Ritalini \xc3\xbcmber tekkinud "h\xc3\xbcsteeria" aidanud kaasa taoliste raamatute nagu "The Indigo Children" populaarsusele. Carroll k\xc3\xbcsib retooriliselt: milline lapsevanem ei eelistaks uskuda, et tema laps on eriline ja k\xc3\xb5rgema missiooniga, selle asemel et aktsepteerida, et tal on ajuh\xc3\xa4ire._NEWLINE_Sama arvamust \xe2\x80\x93 et vanemad ei taha uskuda, et nende lapse k\xc3\xa4itumisprobleemide allikaks on ADHD ja eelistavad selle asemele m\xc3\xb5elda, et nende laps on indigolaps \xe2\x80\x93 on v\xc3\xa4ljendanud ka mitmed teised vaimse tervise eksperdid._NEWLINE_Ameerika \xc3\x9chendriikide ps\xc3\xbchholoog, aktiivsus- ja t\xc3\xa4helepanuh\xc3\xa4irete uurija Russell Barkley on \xc3\xb6elnud, et tema arvates on tegu teadusliku t\xc3\xb5estuseta v\xc3\xb5ltsdiagnoosiga, ja on indigolaste omaduste leidmist lastel seletanud Barnumi efektiga (inimesed kalduvad iseenda kohta k\xc3\xa4ivateks pidama v\xc3\xa4iteid, mis on tegelikult \xc3\xbcsna \xc3\xbcldised ja kehtivad v\xc3\xa4ga paljude kohta).'